Title: ข้อกำหนดออกตามมาตรา 9 แห่งพระราชกำหนดบริหารราชการในสถานการณ์ฉุกเฉิน พ.ศ. 2548 ในเขตพื้นที่เขตลาดกระบัง กรุงเทพมหานครและอำเภอบางพลี และอำเภอบางเสาธง จังหวัดสมุทรปราการ

ข้อกำหนด

ข้อกำหนด
ออกตามมาตรา ๙
แห่งพระราชกำหนดบริหารราชการในสถานการณ์ฉุกเฉิน พ.ศ. ๒๕๔๘
ในเขตพื้นที่เขตลาดกระบัง
กรุงเทพมหานคร
และอำเภอบางพลี
และอำเภอบางเสาธง จังหวัดสมุทรปราการ[๑]

ตามที่นายกรัฐมนตรี
ได้มีประกาศสถานการณ์ฉุกเฉินที่มีความร้ายแรงในเขตท้องที่เขตดอนเมือง
และเขตลาดกระบัง กรุงเทพมหานคร และอำเภอบางพลี และอำเภอบางเสาธง จังหวัดสมุทรปราการ
ประกาศ ณ วันที่ ๒๗ พฤศจิกายน พ.ศ. ๒๕๕๑ มีประกาศตามมาตรา ๑๑ แห่งพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ ประกาศ ณ วันที่ ๒๗ พฤศจิกายน พ.ศ. ๒๕๕๑ และมีคำสั่งนายกรัฐมนตรี ที่
๓๐๑/๒๕๕๑ เรื่อง แต่งตั้งผู้กำกับการปฏิบัติงาน หัวหน้าผู้รับผิดชอบ
และพนักงานเจ้าหน้าที่ในการแก้ไขสถานการณ์ฉุกเฉินที่มีความร้ายแรง ลงวันที่ ๒๗
พฤศจิกายน พ.ศ. ๒๕๕๑ นั้น

เพื่อให้การแก้ไขสถานการณ์ฉุกเฉินในพื้นที่รับผิดชอบยุติลงได้
และป้องกันมิให้เกิดเหตุการณ์ร้ายแรงมากขึ้น ผู้บัญชาการตำรวจภูธรภาค ๑
ในฐานะหัวหน้าผู้รับผิดชอบในการแก้ไขสถานการณ์ฉุกเฉินที่มีความร้ายแรงจึงออกข้อกำหนด
ดังต่อไปนี้

๑.
 ห้ามผู้ใดชุมนุมหรือมั่วสุมกัน
หรือกระทำการใดเป็นการยุยงให้เกิดความไม่สงบเรียบร้อยในท้องที่เขตลาดกระบัง
กรุงเทพมหานคร ท้องที่อำเภอบางพลีและอำเภอบางเสาธง จังหวัดสมุทรปราการ

๒.
 ห้ามผู้ใดที่ไม่มีส่วนเกี่ยวข้องในการปฏิบัติงาน
หรือปฏิบัติหน้าที่ในท่าอากาศยานสนามบินสุวรรณภูมิ ใช้เส้นทางคมนาคม
และใช้ยานพาหนะในบริเวณท่าอากาศยานสนามบินสุวรรณภูมิในถนนกิ่งแก้ว และในทางเข้าออกท่าอากาศยานสนามบินสุวรรณภูมิ
จากถนนบางนา - ตราด จากถนนอ่อนนุช - ลาดกระบัง จากทางหลวงกรุงเทพ - ชลบุรี
(มอเตอร์เวย์) ทุกเส้นทาง เว้นแต่จะได้รับอนุญาตจากพนักงานเจ้าหน้าที่

๓.
 ห้ามผู้ใดใช้อาคาร หรือเข้าไป
หรืออยู่ในสถานที่ หรือพื้นที่ใด ๆ ในบริเวณท่าอากาศยานสุวรรณภูมิ
เว้นแต่จะได้รับอนุญาตจากพนักงานเจ้าหน้าที่

ทั้งนี้
ตั้งแต่บัดนี้เป็นต้นไป

ประกาศ ณ วันที่ ๒๙
พฤศจิกายน พ.ศ. ๒๕๕๑
พลตำรวจโท ฉลอง  สนใจ
ผู้บัญชาการตำรวจภูธรภาค
๑
หัวหน้าผู้รับผิดชอบในการแก้ไขสถานการณ์ฉุกเฉินที่มีความร้ายแรง

วัชศักดิ์/จัดทำ
๔ ธันวาคม ๒๕๕๑

ศิรวัชร์/ปรับปรุง
๒๔ พฤศจิกายน ๒๕๕๙

[๑] ราชกิจจานุเบกษา เล่ม ๑๒๕/ตอนพิเศษ ๑๘๔ ง/หน้า ๕๗/๑ ธันวาคม ๒๕๕๑